Twee ook vas vir moord ná voorval op plaasArgieffoto Twee mans wat in Augustus in hegtenis geneem is nadat ŉ vermeende dief glo op ŉ plaas in die Mooinooi-omgewing in Noordwes verdwyn het, word nou ook van moord aangekla. Die twee mans, 27 en 60 jaar oud, is aanvanklik op 29 Augustus in hegtenis geneem op aanklag van regsverydeling. Dit het gevolg nadat hulle glo vroeër dié maand twee mans betrap het waar hulle besig was om koperkabels en sproeiers op die plaas te steel. Volgens brig. Sabata Mokgwabone, polisiewoordvoerder, het een van die vermeende diewe weggehardloop en sy beweerde medepligtige, ŉ 31-jarige man, agtergelaat. Die polisie is eers ŉ paar dae later van die voorval in kennis gestel, volgens Mokgwabone, en is daar besef dat die 31-jarige man vermis word. Die polisie het die twee mans wat die vermeende diewe betrap het ondervra. Hulle het ontken dat hulle enigiets weet omtrent die vermeende dief se verdwyning. Die mans is egter ná ŉ soektog op die plaas op aanklag van regsverydeling in hegtenis geneem. Hulle het op 2 September in die Brits-landdroshof verskyn en is op borgtog van R500 elk vrygelaat voordat die saak tot 30 Oktober uitgestel is. Die twee mans is egter Dinsdag weer in hegtenis geneem en sal volgens Mokgwabone nou ook van ontvoering en moord aangekla word. Hulle sal na verwagting vandag op die aanklagte in die Brits-landdroshof verskyn. Volgens Mokgwabone is die twee mans in hegtenis geneem nadat die polisie Maandag weer na die plaas is nadat inligting ontvang is. ŉ Soektog het glo drie leë magasyne en vermoedelik menslike oorskot opgelewer waarna die inhegtenisnemings gevolg het. Mokgwabone het gesê die ondersoek na die voorval duur voort.